Kitsbank-rowers aangekeerArgieffoto (Foto: SAPD/Facebook) Drie mans, wat vermoedelik verbind kan word met transito- en kitsbankrooftogte in Gauteng, is Maandag in Pretoria in hegtenis geneem. Lt.kol. Mavela Masondo, woordvoerder van die polisie, sê die mans, tussen 25 en 40 jaar oud, het ook vuurwapens, waaronder ŉ AK-47, verskeie patrone, springstof en inkbevlekte kontant in hul besit gehad. “Volgens die inligting wat ontvang is, was die verdagtes op pad om nóg ŉ kitsbank in Pretoria te teiken voor hulle aangekeer is.” Die polisie het inligting ontvang oor die groep gewapende verdagtes. Verskeie eenhede van die Suid-Afrikaanse Polisiediens en ander wetstoepassers is ontplooi om die groep in hegtenis te neem. “Die inligting het die span na ŉ huis in Soshanguve gelei waar twee van die verdagtes (34 en 40 jaar oud) gevind is. Die polisie het op drie vuurwapens, ŉ AK-47, haelgeweer en ŉ pistool, afgekom toe die huis deursoek is. Hulle het ook op verskeie patrone, springstof en die kontant, wat met ink bevlek is, afgekom.” Die span het daarna na Lotus Gardens in Pretoria beweeg waar die derde verdagte (25 jaar oud) met ŉ ongelisensieerde vuurwapen en inkbevlekte kontant betrap is. Hy is ook in hegtenis geneem. Die groep sal binnekort in die Pretoriase landdroshof verskyn. Die soektog na nog verdagtes duur voort.